DA Den Europæiske Unions Tidende CE 88/100

(2004/C 88 E/0105)

SKRIFTLIG FORESPØRGSEL E-2579/03

af Erik Meijer (GUE/NGL) til Kommissionen

(6. august 2003)

Om: Beslaglæggelse af eurosedler og røveri mod familier af tyrkisk herkomst fra EU-medlemsstater i forbindelse med deres årlige rejse gennem Bulgarien

1. Er Kommissionen klar over, at der allerede i flere årtier hver sommer har været en lind strøm af familier af tyrkisk herkomst fra Tyskland, Belgien, Nederlandene, Danmark, Østrig og andre EU-medlemsstater, der tager på ferie og familiebesøg i deres oprindelsesland, idet de som oftest rejser i bil eller tog?

2. Har Kommissionen kendskab til, at der i den forbindelse opstår stadig flere vanskeligheder på nødvendigvis gængse strækninger gennem Bulgarien, hvor familier af tyrkisk herkomst generes af kriminelle bander, der opkræver 100 EUR for en »obligatorisk anti-SARS-vaccination«, af tyve forklædt som politibetjente, af væbnede overfald og af tårnhøje bøder for påståede hastighedsforseelser?

3. Er Kommissionen klar over, at personer på gennemrejse overraskes over, at det bulgarske politi eller toldvæsen ikke tillader transittransport af store eurobeløb (højere end svarende til 5 000 bulgarske leva) og derfor ofte beslaglægger tusinder af kontante euroer pr. familie?

4. Hvad gør Kommissionen for at beskytte indbyggere fra EU-medlemsstaterne mod disse former for røveri og afpresning i en nabostat, der håber på at blive medlem af EU i 2007?

5. Hvilken garanti kan Kommissionen give for, at denne praksis ikke gentager sig ved kommende højsæsoner for transitrejser i 2004 og senere år?

6. Bliver disse problemer drøftet under forhandlingerne med Bulgarien om et fremtidigt EU-medlemskab?

Kilde: Det nederlandske dagblad Rotterdams Dagblad af 18. juli 2003

Svar afgivet på Kommissionens vegne af Günter Verheugen

(15. september 2003)

Efter adskillige klager fra EU-borgere samt en række tidligere forespørgsler fra Parlamentet om dette emne (H-0793/01 af Ozan Ceyhun i spørgetiden på Parlamentets 1. møde i november 2001 (1). P-0437/02 af Ozan Ceyhun (2), E-3790/02 af Jules Maaten (3) og P-1139/03 af Joka Swiebel (4)) er Kommissionen vel underrettet om, at mange familier af tyrkisk herkomst, der regelmæssigt rejser gennem Bulgarien kan komme ud for problemer i form af motorvejskriminalitet og korrupt adfærd fra politiets og toldpersonalets side. I sin periodiske rapport fra 2002 (5) fremhæver Kommissionen klart, at politikorruption er et anerkendt problem, og at EU-borgere, der kører ind og ud af Bulgarien, har meldt om tilfælde af bestikkelse fra færdsels- og grænsepolitiets side. På det sidste møde i Associeringsudvalget EU/Bulgarien understregede Kommissionen, at de bulgarske myndigheder må takle dette problem. Kommissionen har officielt sendt myndighederne et resumé af de individuelle klager og en rapport, der for nylig er udgivet af »Stichting Inspraakorgaan Turken in Nederland.« Problemet er også blevet taget op inden for rammerne af tiltrædelsesforhandlingerne.

Den bulgarske regering har reageret ved at vedtage en national strategi mod korruption. For så vidt angår politikorruption og falske politibetjente har regeringen taget foranstaltninger til bekæmpelse af motorvejs-kriminalitet og forhindring af ulovlig adfærd fra politibetjentenes side. For at bekæmpe korruptionen i toldvæsenet anvender regeringen sanktioner, herunder afskedigelser, for at håndhæve den nye etiske adfærdskodeks.

I betragtning af at kriterierne for EU-medlemskab, der blev vedtaget på Det Europæiske Råds møde i København i 1993 (21. og 22. juni 1993), også omfatter sikring af retsstatsprincippet, lægger Kommissionen den største vægt på, at der i Bulgarien udvikles en effektiv og ikke-diskriminerende lovhåndhævelse. Kommissionen vil fortsat nøje følge Bulgariens fremskridt på dette område indtil tiltrædelsen og rapportere til Parlamentet og medlemsstaterne.

De bedes venligst notere, at korruptionsbekæmpelse betragtes som en af prioriteterne for Phare-støtten til Bulgarien, og at der blev godkendt fire projekter til bekæmpelse af korruption i 2002, hvoraf et udelukkende drejer sig om korruption inden for politistyrkerne.

For så vidt angår reglerne for indførsel og udførsel af valuta bør det noteres, at Bulgarien har opnået en højere grad af overensstemmelse med EU-retten og bedste EU-praksis med de sidste ændringer af den bulgarske valutalov i juni 2003. Ordningen om deklarering ved indførsel og udførsel af kontantbeløb på over 5 000 lev eller tilsvarende i fremmed valuta har erstattet de tidligere mere restriktive bestemmelser, som f.eks. reglerne for tilladelse til at udføre kontantbeløb på over 20 000 lev. I øjeblikket kræves der ved udførsel af over 25 000 i kontanter foruden ovennævnte deklaration også dokumentation for, at den pågældende ikke har udeståender over for den bulgarske stat. Sådan dokumentation kræves ikke af udlændinge, der udfører tidligere indført valuta, der allerede er deklareret.

(1) Skriftligt svar af 13.11.2001.

(2) EFT C 277 E af 14.11.2002.

(3) EUT C 70 E af 20.3.2004, s. 24.

(4) Se side 18.

(5) KOM(2002) 700 endelig udg.